Minecraft

**Minecraft** je sandboxová videohra vyvíjaná spoločnosťami Mojang Studios a Microsoft Studios. Hru vytvoril Markus „Notch“ Persson v programovacom jazyku Java a vo verzii *alfa* ju vydal pre osobné počítače v roku 2009. Hra bola oficiálne vydaná v novembri 2011, pričom v tom čase jej vývoj prevzal Jens Bergensten. Minecraft bol odvtedy rozšírený na viaceré platformy a stal sa najpredávanejšou videohrou všetkých čias s 300 miliónmi predaných kópií na všetkých platformách a 140 miliónmi aktívnych používateľov (stav v roku 2021).

Hráči v Minecrafte objavujú blokový, procedurálne generovaný 3D svet s nekonečným terénom a môžu objavovať a získavať surové materiály, vytvárať nástroje a predmety, stavať štruktúry alebo upravovať povrch. Podľa herného módu môžu hráči bojovať s počítačom kontrolovanými postavami („mobmi“) alebo spolupracovať alebo súperiť s inými hráčmi v tomže svete. Herné módy zahŕňajú mód prežitia, v ktorom hráči musia získavať zásoby na stavbu a udržiavanie zdravia, a tvorivý mód(creative), v ktorom má hráč nekonečné zásoby. Hráči tiež môžu hru upravovať a vytvoriť nové herné mechaniky, predmety a výhody.

Minecraft je kritikmi uznávaný, vyhral niekoľko cien a bol nazvaný jednou z najlepších a najvplyvnejších videohier všetkých čias umiestnený aj do Svetovej siene slávy videohier v júni 2020. Na spopularizovaní hry sa podieľali sociálne siete, paródie, adaptácie, tematický tovar a každoročné podujatie MineCon. Hra sa taktiež používa v edukačnom prostredí, predovšetkým v oblasti výpočtovej techniky, keďže sa v nej dajú vybudovať virtuálne počítače a hardvér. V roku 2014 spoločnosť Mojang Studios a Minecraft, jej duševné vlastníctvo, boli kúpené spoločnosťou Microsoft Corporation za 2,5 miliardy USD. Vytvorených bolo i niekoľko vedľajších produktov, napr: , Minecraft Dungeons a Minecraft Earth.

## Náplň hry
Minecraft je trojrozmerná s rozšírenou virtuálnou realitou sandboxová videohra nemajúca žiaden konkrétny cieľ, čo umožňuje hráčom veľkú voľnosť v tom, ako chcú hru hrať. Hrá má každopádne systém pokrokov („*advancements*“) v edícii Java. Hrá sa predvolene z pohľadu prvej osoby, ale hra z pohľadu tretej osoby je tiež možná. Herný svet pozostáva z 3D objektov, predovšetkým kociek a tekutín spoločne nazývaných „bloky“, ktoré predstavujú rôzne materiály, napr. hlinu, skalu, rudy, peň stromu, vodu a lávu. Základom hry je prevažne zbieranie a ukladanie týchto objektov. Tieto bloky sú usporiadané v trojrozmernej mriežke, pričom hráči sa môžu po svete voľne pohybovať. Hráči môžu bloky ťažiť a potom ich umiestniť inam, čo im umožňuje stavať rôzne štruktúry. Mnohí komentátori opisujú fyziku herného sveta ako nerealistickú, napr. tekutiny nepretržite tečú zo zdrojového bloku po obmedzenú horizontálnu vzdialenosť a môžu byť odstránené umiestnením pevného bloku namiesto zdrojového bloku alebo jeho nabratím do vedra. Hra tiež obsahuje materiál nazvaný *redstone* použiteľný pri stavbe jednoduchých mechanických prístrojov, elektrických obvodov a logických brán, čo umožňuje stavbu mnohých komplexných systémov.

Herný svet je v podstate nekonečný a procedurálne generovaný počas jeho objavovania hráčom použitím číselného reťazca „*map seed*“, ktorý je získaný zo systémových hodín v momente vytvorenia sveta (alebo manuálnym zadaním zo strany hráča). Vo vertikálnom smere je svet obmedzený, ale Minecraft umožňuje generovanie nekonečne veľkého herného sveta v horizontálnej rovine. Pre technické problémy pri dosiahnutí extrémne vzdialených oblastí je však bariérou obmedzený pohyb hráčov za 30 miliónov blokov od stredu sveta.
Generovanie nekonečného sveta je možné vďaka rozdeleniu údajov o svete do menších oblastí nazvaných „*chunks*“, ktoré sa vytvoria alebo načítajú len, keď je hráč nablízku. Svet je rozdelený na biómy od púšte cez džungle po snehové pláne; terén obsahuje stepi, pohoria, lesy, jaskyne a rozličné vodné/lávové útvary. Herný systém času pozostáva z denno-nočného cyklu, pričom jeden plný cyklus trvá 20 minút.

Pri vytvorení nového sveta musia hráči zvoliť jeden z piatich herných módov a jednu zo štyroch obťažností v rozsahu od mierumilovnej po ťažkú. Zvýšenie hernej obťažnosti spôsobí, že hráč utŕži od tvorov väčšie poškodenie a ďalšie javy špecifické pre danú obťažnosť. Napríklad mierumilovná obťažnosť zabraňuje zrodeniu („*spawning*“) nepriateľských tvorov a ťažká obťažnosť umožní hráčovi zomrieť od hladu, ak ukazovateľ jeho hladu je prázdny. Po zvolení môže byť obťažnosť zmenená, ale herný mód je uzamknutý a zmeniť sa dá len skrze príkazy („*cheats*“).

Noví hráči majú náhodne zvolený predvolený *skin* (výzor) – buď *Steve* alebo *Alex*; od roku 2010 je dostupná možnosť vytvoriť si vlastný výzor. Hráči sa v hre môžu stretnúť s rôznymi tvormi neovládanými hráčom (non-player characters (NPC)) nazývanými aj „*mobs*“, napr. zvieratami, osadníkmi a nepriateľskými tvormi. Pasívne tvory, napr. kravy, prasatá a sliepky, môžu byť lovené pre potravu a ďalšie suroviny. Objavujú sa cez deň, zatiaľ čo nepriateľské tvory včítane pavúkov, kostlivcov a zombíkov sa objavujú v noci alebo na tmavých miestach, napr. v jaskyniach. Niektoré nepriateľské tvory, napr. zombíci, kostlivci a utopenci (podvodní zombíci), na slnku zhoria, ak nemajú pokrytú hlavu. Ďalšie tvory špecifické pre Minecraft sú *creeper* (tvor, ktorý sa priblíži ku hráčovi a vybuchne) a *enderman* (tvor so schopnosťou teleportácie a zdvíhania a pokladania blokov). Taktiež jestvujú varianty tvorov, ktoré sa objavujú v rôznych podmienkach, napr. zdochlivci sú variantou zombíkov, ktorá sa objavuje v púšťach.

Minecraft má dve alternatívne dimenzie okrem nadzemia (hlavného sveta): *Nether* a *End*. *Nether* je dimenzia s pekelnou tematikou, do ktorej sa dá dostať skrze portály vybudované hráčom; obsahuje množstvo jedinečných materiálov a môže byť použitý na cestovanie na dlhé vzdialenosti v nadzemí, keďže každý blok prejdený v *Nether*i predstavuje 8 blokov prejdených v nadzemí. Hráč môže postaviť voliteľného *boss*a nazvaného *Wither* z materiálov nájdených v *Nether*i. End je pustá krajina pozostávajúca z mnohých ostrovov. Drak (*Ender Dragon*), ďalší *boss* hry, obýva hlavný ostrov. Zabitie draka sprístupní portál, ktorým sa dá odísť z *End*u, pričom sa spustia konečné titulky hry a básnická skladba írskeho novelistu Juliana Gougha. Hráči sú následne premiestnení naspäť na miesto objavenia sa („*spawn point*“) v nadzemí a môžu v hre neobmedzene pokračovať.

### Herné módy
#### Prežitie (''Survival'')
V móde prežitia musia hráči získavať napríklad prírodné suroviny, napr. drevo a kameň získané v prírodnom prostredí, aby mohli tvoriť isté bloky a predmety. V závislosti od obťažnosti sa okrem malej oblasti okolo hráča môžu na tmavých miestach objavovať príšery, pre čo si hráč musí na noc vybudovať príbytok. Tento mód má taktiež ukazovateľ zdravia, ktorý sa vyčerpáva z útokov monštier, pádov, topenia sa, padnutia do lávy, dusenia sa, hladovania a z ďalších príčin. Hráči tiež majú ukazovateľ hladu, ktorý musí byť pravidelne dopĺňaný jedením, nie však v mierumilovnej obťažnosti. Ak je ukazovateľ hladu vyčerpaný, automatické uzdravovanie prestane a nakoniec sa vyčerpá aj ukazovateľ zdravia. Zdravie sa obnovuje, keď majú hráči temer plný ukazovateľ hladu alebo sú neustále v mierumilovnej obťažnosti.

Hráči môžu v Minecrafte tvoriť („*craft*“) širokú škálu predmetov. Predmety dajúce sa vytvoriť zahŕňajú brnenie, ktoré mierni zranenie z útokov; zbrane (napr. meče), ktoré uľahčujú zabíjanie príšer a zvierat; a nástroje, ktorými sa dajú rýchlejšie rozbíjať isté typy blokov. Niektoré predmety majú viaceré úrovne v závislosti od materiálu použitého na ich vytvorenie, pričom predmety s vyššou úrovňou sú efektívnejšie a odolnejšie. Hráči môžu vytvoriť pece, v ktorých sa dá piecť jedlo, spracovávať rudy a premieňať materiály na iné. Hráči tiež môžu vymieňať tovar s osadníkmi (NPC) pomocou systému obchodu, ktorý spočíva vo výmene smaragdov za rozličný tovar a naopak.

Hra má inventárny systém umožňujúci hráčom niesť so sebou obmedzený počet predmetov. Po smrti hráča predmety v jeho inventári vypadnú na zem a hráč sa znovuzrodí v bode obnovenia, ktorý leží predvolene tam, kde sa hráč pri vytvorení sveta objavil, a môže byť zmenený spaním v posteli alebo pomocou kotvy oživenia. Vypadnuté predmety môže hráč znovu získať, ak k nim dôjde predtým, než po piatich minútach zmiznú. Hráči môžu získavať body skúsenosti („*experience points (XP)*“) zabíjaním tvorov a iných hráčov, ťažením, spracovaním rúd, rozmnožovaním zvierat a pečením jedla. Skúsenosti môžu byť použité na očarovanie („*enchanting*“) nástrojov, brnenia a zbraní. Očarované predmety sú vo všeobecnosti mocnejšie, trvácejšie a majú ďalšie špeciálne efekty.

#### Drsný (''Hardcore'')
Drsný mód je variant módu prežitia, ktorý má uzamknuté najťažšie nastavenia a smrť je nezvratná. Ak hráč umrie hrajúc v svete s drsnou obťažnosťou, už v ňom viac nemôže hrať – môže sa jedine prepnúť do pozorovateľského módu a môže si svet prezerať alebo ho zmazať.

#### Tvorivý (''Creative'')
V tvorivom móde majú hráči prístup ku všetkých zdrojom a predmetom v hre skrz inventárne menu a môže ich bezprostredne ukladať a ničiť. Hráči môžu ľubovoľne využívať schopnosť voľne lietať po hernom svete, sú nezraniteľní a nie sú ovplyvnení hladom. Tento herný mód umožňuje hráčom priamo sa sústrediť na stavbu a vytváranie projektov hocakej veľkosti.

#### Dobrodružný (''Adventure'')
Dobrodružný mód bol vytvorený špeciálne preto, aby hráči mohli hrať vlastné dobrodružné mapy vytvorené používateľmi. Hra je podobná módu prežitia, ale s rôznymi obmedzeniami, ktoré môžu byť v danom svete uplatnené tvorcom mapy. Toto núti hráčov získať požadované predmety a zažívať dobrodružstvá spôsobom, ktorý tvorca mapy zamýšľal. Ďalší doplnok vytvorený pre vlastné mapy je príkazový blok, ktorý umožňuje tvorcom máp prehĺbiť interakciu s hráčmi skrze skriptované serverové príkazy.

#### Pozorovateľ (''Spectator'')
Pozorovateľský mód umožňuje hráčom lietať skrze bloky a sledovať hru bez priameho zasahovania. Hráči nemajú inventár, ale môžu sa premiestňovať k iným hráčom a pozerať sa očami iného hráča alebo tvora. Tento herný mód sa nachádza v Java aj Bedrock verzii.

### Hra pre viacerých hráčov (''multiplayer'')
Hra pre viacerých hráčov je v Minecrafte dostupná skrze LAN prepojenie, lokálne rozdelenie obrazovky a servery (bežiace na hráčovom počítači alebo na platenom serveri). Umožňuje viacerým hráčom spolupracovať a komunikovať v rámci jedného sveta. Hráči môžu prevádzkovať svoje vlastné servery, použiť služby poskytovateľa hostingu alebo priamo sa pripojiť do hry iného hráča skrz Xbox Live. Svety pre hru jedného hráča majú LAN podporu umožňujúcu hráčom pripojiť sa do sveta na lokálne prepojených počítačoch bez spúšťania servera. Servery pre hru viacerých hráčov v Minecrafte sú riadené operátormi, ktorí majú prístup k serverovým príkazom, napr. pre nastavenie herného času a teleportovanie hráčov. Operátori tiež môžu obmedziť, ktoré požívateľské mená alebo IP adresy sa môžu prihlásiť na server. Servery pre hru pre viacerých hráčov môžu ponúkať širokú škálu aktivít; niektoré servery majú svoje vlastné jedinečné pravidlá a zvyky. Jeden z najväčších a najpopulárnejších serverov je Hypixel, ktorý už navštívilo viac ako 14 miliónov používateľov. Boj hráča proti hráčovi (PvP) môže byť tiež povolený. Mnohé servery majú vlastné rozšírenia („*plugins*“) umožňujúce interakcie, ktoré bežne nie sú možné.

#### ''Minecraft Realms''
Mojang v roku 2013 oznámil spustenie *Minecraft Realms*, služby na hosting serverov, čo má umožniť hráčom jednoduchšie a bezpečne spustiť servery na hru pre viacerých hráčov bez toho, aby museli nastavovať svoj vlastný server. Na rozdiel od štandardného servera sa môžu na servery *Realms* pripojiť len pozvaní hráči a tieto servery nepoužívajú IP adresy. Majitelia serverov *Realms* na Java edícii Minecraftu môžu pozvať do 20 hráčov, pričom naraz môže byť pripojených len 10 hráčov. Majitelia serverov *Realms* v Bedrock edícii môžu pozvať najviac tritisíc hráčov, pričom naraz môže byť pripojených len 10 hráčov. *Realms* servery v Java edícii nepodporujú používateľmi vytvorené rozšírenia, ale hráči môžu hrať vlastné mapy. *Realms* servery v Bedrock edícii podporujú používateľmi vytvorené rozšírenia, zdrojové balíky („*resource packs*“), behaviorálne balíky („*behavior packs*“) a vlastné mapy. Na E3 2016 bolo oznámené, že *Realms* budú umožňovať medziplatformovú hru medzi Windows 10, iOS a Androidom počnúc od júna 2016, Xbox One a Nintendo Switch od roku 2017 a budú podporovať zariadenia s virtuálnou realitou. 31. júla 2017 Mojang uvoľnil *beta* verziu aktualizácie umožňujúcej medziplatformovú hru. Podpora *Realms* pre Nintendo Switch začala v júli 2018.

### Prispôsobovanie
Je dostupná široká paleta z Internetu stiahnuteľného obsahu pre Minecraft, napr. modifikácie, textúrové balíky („*texture packs*“) a vlastné mapy. Modifikácie kódu Minecraftu, nazývané aj mody, menia hru od pridania nových blokov, predmetov a tvorov až po celý rad mechanizmov na vytváranie predmetov. Komunita modérov vytvorila bohatú zásobu modov počnúc tými, ktoré vylepšujú hru, napr. minimapy, orientačné značky a počítače odolnosti, až po tie, ktoré do hry pridávajú prvky z iných videohier a médií.

Dostupné sú i zdrojové balíky vytvárané komunitou, ktoré menia niektoré prvky hry vrátane textúr a zvukov. Hráči tiež môžu vytvárať svoje vlastné mapy, ktoré často obsahujú špecifické pravidlá, výzvy, hlavolamy a úlohy, a zdieľať ich s ostatnými hráčmi. Mojang pridal dobrodružný mód v auguste 2012 a príkazové bloky v októbri 2012, ktoré boli zvlášť vytvorené pre vlastné mapy v Java edícii.

Edícia Xbox 360 podporuje stiahnuteľný obsah, ktorý sa dá kúpiť skrz Xbox Games Store – tieto balíky obsahu zvyčajne obsahujú dodatočné *skin*y. Táto edícia neskôr dostala aktualizáciu pre textúrové balíčky v dvanástej aktualizácii herného titulu, ktorá priniesla tzv. „*mash-up packs*“, ktoré v sebe kombinujú textúrové balíky, balíky *skin*ov a zmeny zvukov, hudby a používateľského rozhrania hry. Prvý *mash-up pack* (a teda aj prvý textúrový balík) pre edíciu Xbox 360 bol vydaný 4. septembra 2013 a bol tematicky založený na hrách Mass Effect. Na rozdiel od Java edície však edícia pre Xbox 360 nepodporuje mody a vlastné mapy vytvorené hráčmi. Propagačný zdrojový balík založený na hrách Super Mario vydala spoločnosť Nintendo pre edíciu pre Wii U celosvetovo dňa 17. mája 2016. Pre túto edíciu bolo tiež oznámené vydanie *mash-up pack*u tematicky založeného na hrách Fallout.

V júni 2017 Mojang vydal aktualizáciu známu ako „*Discovery Update*“ pre *Bedrock* edíciu hry. Táto aktualizácia obsahuje novú mapu, nový herný mód, „trh“, t. j. prehľad obsahu vytvoreného používateľmi, ktorý poskytuje tvorcom „ďalší spôsob ako sa uživiť z hry“ a viaceré ďalšie veci.

## Vývoj
[náhľad|Tvorca hry Minecraft, [Markus Persson|Markus „Notch“ Persson, na podujatí Game Developers Conference]]
Približne v čase, keď Markus „Notch“ Persson prišiel s nápadom hry Minecraft, bol počas marca 2009 herným vývojárom pre spoločnosť King, v tom čase tvoriac prevažne webové hry, počas čoho sa naučil viacero programovacích jazykov. Počas voľna zvykol vytvárať svoje vlastné hry, často založené na inšpirácii z iných hier, a často prispieval na fóra *TIGSource* pre nezávislých vývojárov. Jedným z týchto osobných projektov bola hra „RubyDung“ založená na stavaní základne, ktorá bola inšpirovaná hrou Dwarf Fortress, ale ako izometrická trojrozmerná hra podobná hre Roller Coaster Tycoon. Už predtým bol vytvoril mapovač 3D textúr pre iný prototyp hry obsahujúci *zombies* pokúšajúc sa napodobniť štýl hry Grand Theft Auto: Chinatown Wars. Medzi prvkami v RubyDung, ktoré skúšal, bol pohľad prvej osoby podobný ako v hre Dungeon Keeper, ale zároveň mal pocit, že tak bola grafika príliš rozpixelovaná, a preto tento mód zrušil. Okolo marca 2009 Persson opustil King a pridal sa do spoločnosti jAlbum, ale naďalej pokračoval vo vývoji svojich vlastných hier.

Infiniminer, bloková ťažobná hra s voľným koncom vydaná v apríli 2009, bola Perssonovi inšpiráciou na ďalší vývoj RubyDungu. Infiniminer významne ovplyvnil vizuálnu stránku hry, včítane návratu k pohľadu prvej osoby, „blokového“ štýlu a založenia na stavaní blokov. Persson však chcel, aby mal Minecraft prvky RPG.

Základný program Minecraftu bol Perssonom dokončený cez víkend v máji 2009 a prvý raz uvoľnený pre verejnosť 17. mája 2009 ako vývojové vydanie na fórach *TIGSource*. Persson predával prístup k hre za 10€ a za prvý týždeň predal 40 kópií. Každý týždeň vydával aktualizovanú verziu na základe spätnej väzby z fór. Táto verzia sa neskôr stala známou ako verzia *Classic*. Ďalšie verzie nazvané *Survival Test*, *Indev* a *Infdev* boli vydávané medzi septembrom 2009 a februárom 2010, pričom hra dostávala aktualizácie aj medzi jednotlivými verziami. Prvá veľká aktualizácia, *alfa* verzia, bola vydaná 28. júna 2010. Napriek tomu, že Persson spočiatku udržiaval svoju prácu pre jAlbum, neskôr dal výpoveď, aby sa mohol plne venovať vývoju Minecraftu, keďže sa predaj *alfa* verzie hry zvýšil. Persson naďalej aktualizoval hru s vydaniami, ktoré sa hráčom distribuovali automaticky. Tieto aktualizácie zahŕňali nové predmety, bloky, tvorov, mód prežitia a zmeny v správaní hry (napr. ako tečie voda).

Aby zastrešil vývoj hry Minecraft, s peniazmi získanými z hry Persson založil spoločnosť Mojang. Medzi spoluzakladateľov Mojangu patrí Jakob Porser, jeden z Perssonových spolupracovníkov zo spoločnosti King, a Carl Manneh, hlavný výkonný riaditeľ spoločnosti jAlbum.

11. decembra 2010 Persson oznámil, že Minecraft bude od 20. decembra 2010 v testovacej fáze beta. Ďalej poznamenal, že oprava chýb a všetky aktualizácie vedúce k vydaniu vrátane neho budú naďalej zadarmo. Počas vývoja Mojang zamestnal niekoľko nových zamestnancov, aby pracovali na projekte.

Mojang vydal plnú verziu hry 18. novembra 2011. 1. decembra 2011 prevzal Jens „Jeb“ Bergensten plnú kreatívnu kontrolu nad Minecraftom, pričom nahradil Perssona na poste hlavného dizajnéra. 28. februára 2012 Mojang oznámil, že najali vývojárov populárnej serverovej platformy „Bukkit“, aby zlepšili podporu serverových modifikácií v Minecrafte. Táto akvizícia taktiež zjavne zahŕňala prevzatie plného vlastníctva modifikácie „CraftBukkit“,, čo však bolo spochybnené pre jej open-source status s mnohými prispievateľmi licencovaný pod GNU General Public License a GNU Lesser General Public License. 15. septembra 2014 Microsoft oznámil kúpu Mojangu za 2,5 miliardy USD spolu s duševným vlastníctvom Minecraftu. Obchod bol navrhnutý Perssonom v tweete, v ktorom žiadal nejakú spoločnosť, aby kúpila jeho podiel hry po kritike za to, že „sa snažil urobiť správnu vec“. Rozhodnuté bolo 6. novembra 2014, vďaka čomu sa Persson stal jedným zo svetových miliardárov podľa Forbes. Pôvodná verzia hry bola premenovaná na *Minecraft: Java Edition* 18. septembra 2017 na jej odlíšenie od Bedrock Edition, ktorá bola premenovaná na *Minecraft* od aktualizácie *Better Together Update*.

Od prvého vydania plnej hry, nazvaného *Adventure Update*, bola hra neustále aktualizovaná viacerými veľkými aktualizáciami dostupnými zadarmo pre používateľov, ktorí už hru majú kúpenú. Posledná aktualizácia bola verzia 1.16, tzv. *Nether Update*, v ktorej bola prepracovaná dimenzia *Nether* – boli pridané nové biómy a tvory – vydaná bola 23. júna 2020. *Bedrock Edition* je tiež pravidelné aktualizovaný, pričom nové aktualizácie sú v súlade s tematikou aktualizácií pre *Java Edition*. Ostatné verzie hry, napr. rozličné edície pre konzoly a *Pocket Edition*, boli buď spojené do *Bedrock Edition* alebo bol ich vývoj prerušený a nie sú už ďalej aktualizované.

### Hudba
náhľad|C418, hlavný skladateľ hry
Hudba a zvukové efekty Minecraftu boli vytvorené nemeckým hudobníkom Danielom Rosenfeldom, známejším pod menom C418. Hudba na pozadí v Minecrafte je inštrumentálna ambientná hudba. 4. marca 2011 Rosenfeld vydal soundtrack s názvom *Minecraft – Volume Alpha*, ktorý zahŕňa väčšinou nahrávok použitých v Minecrafte, ako aj ďalšiu hudbu nepoužitú v hre. Kirk Hamilton z webu *Kotaku* vybral hudbu z Minecraftu ako jeden z najlepších herných soundtrackov roku 2011. 9. novembra 2013 vydal Rosenfeld druhý oficiálny soundtrack s názvom *Minecraft – Volume Beta*, ktorý obsahuje hudbu pridanú v neskorších verziách hry. Nezávislé hudobné vydavateľstvo elektronickej hudby Ghostly International vydalo *Volume Alpha* na CD, čiernych vinylových platniach a v limitovanej edícii na priesvitných zelených vinylových dlhohrajúcich platniach 21. augusta 2015. Okrem Rosenfeldovej práce do hry od jej vydania svojou hudbou prispeli i ďalší skladatelia včítane Samuela Åberga, Garetha Cokera a Leny Raine. Rainovej hudba bola vydaná v rámci samostatného albumu s názvom *Minecraft: Nether Update (Original Game Soundtrack)*.

## Vydania
### Verzie pre osobné počítače
Hra môže bežať na viacerých operačných systémoch včítane Windowsu, macOS a Linuxu. Okrem *Minecraft: Java Edition* a *Minecraft pre Windows 10* jestvujú pre osobné počítače i ďalšie verzie Minecraftu vrátane Minecraft Classic, *Minecraft 4K* a *Minecraft: Education Edition*.

Minecraft Classic je staršia verzia Minecraftu, ktorá bola ako prvá dostupná online, ale dá sa hrať aj skrze spúšťač hry. Na rozdiel od nových verzií Minecraftu je verzia Classic zadarmo, ale už nie je aktualizovaná. Funguje podobne ako kreatívny mód umožňujúc hráčom stavať a ničiť po celom svete buď samým alebo s ďalšími hráčmi. V tejto verzii nie sú NPC postavy a prírodné nebezpečenstvá, ako napr. láva, nespôsobujú hráčom zranenie. Niektoré bloky sa správajú odlišne od ostatných verzií, keďže ich správanie bolo počas vývoja neskôr zmenené.

*Minecraft 4K* je zjednodušená verzia Miecraftu podobná verzii Classic, ktorá bola vyvíjaná do súťaže *Java 4K Game Programming Contest* vo veľkosti „oveľa menej ako 4 kilobajty“. Mapa je ohraničená – o veľkosti 64×64×64 blokov – a vždy je generovaný ten istý svet. Hráči môžu zdvíhať a ničiť len niektoré bloky: trávu, hlinu, skalu, drevo, listy a tehly.

*Minecraft: Education Edition* je verzia Minecraftu vytvorená špeciálne pre vzdelávacie inštitúcie spustená 1. novembra 2016. Obsahuje chemický zdrojový balík, bezplatné plány lekcií na stránkach *Minecraft: Education Edition* a dve bezplatné sprievodné aplikácie: *Code Connection* a *Classroom Mode*.

*Minecraft pre Windows 10* je v súčasnosti výhradne určený pre operačný systém Windows 10. Jeho beta verzia bola spustená na Windows Store 29. júla 2015. V tejto verzii je možnosť hrať s priateľmi skrz Xbox Live a lokálne hrať s viacerými hráčmi s majiteľmi hry na iných platformách *Bedrock*. Ďalšie prvky zahŕňajú možnosť použiť viaceré vstupné zariadenia, ako napr. gamepad, klávesnicu alebo touchscreen (napr. pre Microsoft Surface), podporu virtuálnej reality a nahrávať hru alebo vytvárať snímky obrazovky počas hry skrz vbudovaný systém GameDVR.

### ''Pocket/Bedrock Edition''
16. augusta 2011 bol pre Xperia Play vydaný *Minecraft: Pocket Edition* na Android Markete ako raná *alpha* verzia. Neskôr, 8. októbra 2011 bola táto edícia vydaná pre niekoľko ďalších kompatibilných zariadení. Verzia Minecraftu pre iOS bola vydaná 17. novembra 2011. Čoskoro po tom, ako Microsoft kúpil Mojang, bol sprístupnený aj port pre Windows Phone. Táto verzia sa sústreďuje na kreatívne stavanie štruktúr a jednoduchý herný aspekt prežitia a neobsahuje všetky prvky vydania pre osobné počítače. Jens Bergensten na svojom Twitteri napísal, že *Pocket Edition* je programovaný v C++, nie v Jave, keďže iOS nepodporuje Javu. Postupné aktualizácie sú periodicky uvoľňované, aby túto verziu priviedli bližšie verzii pre osobné počítače.

10. decembra 2014 bol po kúpe Mojangu Microsoftom *Pocket Edition* vydaný pre Windows Phone 8.1. 18. januára 2017 Microsoft oznámil, že už naďalej nebudú udržiavať verzie *Pocket Edition* pre Windows Phone. 19. decembra 2016 bola vydaná plná verzia *Minecraft: Pocket Edition* pre iOS, Android a Windows Phone. 31. júla 2017 bol *Pocket Edition* zrušený a jeho varianty premenované jednoducho na *Minecraft*. Jadro *Pocket Edition*u bolo portované na nemobilné platformy Windows 10, Xbox One, Gear VR, Apple TV, Fire TV, Nintento Switch a PlayStation 4. Verzie hry bežiace na jadre *Bedrock* sú súhrnne označované ako *Bedrock Edition*.

### Verzie pre herné konzoly
Verzia hry pre Xbox 360 vyvinutá spoločnosťou 4J Studios bola vydaná 9. mája 2012. 22. marca 2012 bolo oznámené, že Minecraft bude jednou z hlavných hier na novej propagačnej udalosti Xbox Live s názvom *Arcade NEXT*. Hra sa od verzie pre osobné počítače líši vo viacerých smeroch, vrátane nového dizajnu systému vytvárania predmetov („*crafting*“), rozhrania ovládania, tutoriálov v rámci hry, hry pre viacerých hráčov s rozdelenou obrazovkou a možnosti hrať s priateľmi skrz Xbox Live. Svety vo verzii pre Xbox 360 nie sú nekonečné a sú ohraničené neviditeľnou bariérou. Obsahom bola táto verzia pôvodne podobná starším verziám pre osobné počítače, ale neskôr bola postupne aktualizovaná, aby sa priblížila vtedajšej počítačovej verzii, až kým jej vývoj neprerušili. Verzia pre Xbox One obsahujúca okrem iného väčšie svety bola vydaná 5. septembra 2014.

Verzia hry pre PlayStation 3 bola vydaná 17. decembra 2013 a verzia pre PlayStation 4 4. septembra 2014. Verzia pre PlayStation 4 mala byť pôvodne vydaná súbežne s konzolou, ale jej vydanie bolo oneskorené. Vydanie pre Playstation Vita bolo zverejnené v októbri 2014. Rovnako ako verzie pre Xbox, aj verzie pre PlayStationy vyvíjal 4J Studios.

17. decembra 2015 bol vydaný *Minecraft: Wii U Edition*. Verzia pre Wii U bola fyzicky vydaná 17. júna 2016 v Severnej Amerike, 23. júna tohože roku v Japonsku a 30. júna v Európe. Verzia hry pre Nintendo Switch bola vydaná na Nintendo eShop 11. mája 2017, pričom vydanie fyzických kópií bolo určené na neskôr. Nintendo počas predstavenia Nintendo Direct 13. septembra 2017 oznámilo, že *Minecraft: New Nintendo 3DS Edition* bude dostupný na stiahnutie ihneď po livestreame a fyzické kópie sa budú dať zohnať neskôr. Hra je kompatibilná jedine s novou („*New*“) verziou 3DS a 2DS systémov a nefunguje s pôvodnými modelmi 3DS, 3DS XL a 2DS.

18. decembra 2018 verzie Minecraftu pre PlayStation 3, PlayStation Vita, Xbox 360 a Wii U dostali poslednú aktualizáciu.

Verzia Minecraftu pre PlayStation 4 bola aktualizovaná v decembri 2019, aby umožňovala medziplatformovú hru s ostatnými *Bedrock* edíciami – používatelia však musia mať bezplatný účet Xbox Live, aby to mohli využívať.

### Raspberry Pi
Verzia Minecraftu pre Raspberry Pi bola oficiálne oznámená na MineCon 2012. Mojang sa vyjadril, že táto verzia je podobná s *Pocket Edition*, akurát je degradovaná na staršiu verziu a je v nej možnosť používať textové príkazy na premieňanie herného sveta. Hráči môžu otvoriť kód hry a programovaním manipulovať s vecami v hernom svete. Hra unikla 20. decembra 2012, ale bola rýchlo stiahnutá. Oficiálne bola vydaná 11. februára 2013.

### ''Minecraft China''
20. mája 2016 bola oznámená lokalizovaná edícia pre Čínu, kde bola vydaná pod licenčnou dohodou medzi NetEase a Mojangom. Edícia pre osobné počítače bola zverejnená na verejné testovanie 8. augusta 2017. Verzia pre iOS bola vydaná 15. septembra tohože roku a pre Android 12. októbra. Verzia pre osobné počítače je založená na pôvodnej Java edícii a mobilné verzie pre iOS a Android na *Bedrock Edition*. Edícia je bezplatná a v novembri 2019 mala vyše 300 miliónov hráčov.

### Virtuálna realita
Pôvodne Persson plánoval zaviesť podporu pre Oculus Rift do Minecraftu. Každopádne, keď Facebook v roku 2013 kúpil Oculus, tieto plány zrušil poznamenajúc: „Facebook ma desí.“ Modifikácia vytvorená komunitou známa ako *Minecraft VR* bola vyvinutá v roku 2016, aby umožnila podporu virtuálnej reality pre *Minecraft: Java Edition* spustený na hardvéri Oculus Rift. Fork tejto modifikácie nazvaný *Vivecraft* umožnil jeho použitie s OpenVR a podporu hardvéru HTC Vive. Microsoft 15. augusta 2016 oficiálne spustil podporu zariadení Oculus Rift pre *Minecraft pre Windows 10*. Následne bol vývoj modifikácie *Minecraft VR* zastavený pre sťažnosti ohľadom ochrannej známky zo strany Microsoftu a tvorcovia *Minecraft VR* podporili *Vivecraft* vďaka jeho podpore Riftu a tomu, že je lepší ako pôvodná modifikácia *Minecraft VR*. Pod názvom *Minecraft: Gear VR Edition* je tiež dostupná verzia pre Gear VR. Windows Mixed Reality začal byť podporovaný v roku 2017. Jediné oficiálne podporované VR verzie Minecraftu sú *Minecraft: Gear VR Edition* a *Minecraft pre Windows 10* so zariadeniami Oculus Rift a Windows Mixed Reality.

### Sledovanie lúča
16. apríla 2020 Nvidia vydala *beta* verziu Minecraftu s implementovanými technológiami PBR, sledovania lúča a DLSS na grafických procesoroch s povoleným RTX. Konečná verzia je očakávaná koncom roka 2020.

## Príbuzné hry
### ''Minecraft: Story Mode''
*Minecraft: Story Mode* je epizodická príbuzná hra vyvíjaná spoločnosťou Telltale Games v spolupráci s Mojangom. Oznámená bola v decembri 2014. Hra je naratívna a dej sa posúva na základe rozhodnutí hráča – pozostáva z piatich epizód a troch dodatočných stiahnuteľných epizód. Pre Windows, OS X, iOS, PlayStation 3, PlayStation 4, Xbox 360 a Xbox One bola vydaná 13. októbra 2015, odkedy sa dá stiahnuť. Disk, ktorý umožňuje prístup ku všetkým epizódam, bol pre vyššie spomenuté štyri konzoly vydaný 27. októbra. Verzie pre Wii U a Nintendo Switch boli neskôr vydané taktiež. Prvý trailer bol pre hru premietaný na *MineCon*e 4. júla 2015 odhaľujúc niektoré prvky hry. V *Minecraft: Story Mode* hráči kontrolujú Jesse (nadabovaného/-nú Pattonom Oswaltom a Catherine Taber), ktorý/-á sa vydá na cestu s jeho/jej priateľmi, aby našli Rád Skaly („*The Order of the Stone*“) – štyroch dobrodruhov zabivších draka z *End*u – aby zachránili svet. Zvyšok postáv nadabovali Brian Posehn, Ashley Johnson, Scott Porter, Martha Plimpton, Dave Fennoy, Corey Feldman, Billy West a Paul Reubens.

### ''Minecraft Classic''
*Minecraft Classic* je novým, webovým spracovaním *Classic* verzie Minecraftu z roku 2009. Hra bola vydaná 7. mája 2019 pri príležitosti 10. výročia vzniku Minecraftu. *Minecraft Classic* nanovo vytvára hru ako jestvovala v roku 2009 vrátane jej chýb. Hra má dokopy 32 druhov blokov, ktoré môže hráč umiestňovať. Hra tiež podporuje hru pre viacerých hráčov s maximálnym počtom hráčov 10.

### ''Minecraft Earth''
*Minecraft Earth* je plánovaná hra založená na rozšírenej realite oznámená Microsoftom v máji 2019. Hra umožní hráčom interagovať so svetom a stavať štruktúry a objekty v štýle Minecraftu, ktoré pretrvajú a môžu byť menené ostatnými hráčmi. Hra bude zahŕňať zhromažďovanie prírodných zdrojov a mnohé ďalšie prvky pôvodnej hry v prostredí rozšírenej reality. *Beta* verzia bola vydaná v júli 2019.

### ''Minecraft Dungeons''
''Minecraft Dungeons'' je hra založená na prechádzaní *dungeon*ov (bludísk, podzemných chodieb, pevností) vydaná 26. mája 2020. Jej vývoj bol oznámený na podujatí MineCon 2018. Hra je umiestnená do sveta Minecraftu a hráči ju môžu hrať sami alebo v skupine najviac 4 ľudí. V roku 2020 bol vydaný pre Windows, Xbox One, Nintendo Switch a PlayStation 4.

## Prijatie

Minecraft získal chválu kritikov, ktorí chvália kreatívnu voľnosť ponúkanú hráčom, ako aj možnosť hrať hru spôsobmi, ktoré vývojári priamo nepredpokladali. Kritici vychvaľujú komplexný systém vytvárania predmetov („*crafting*“) tvrdiac, že to je dôležitý aspekt neohraničenosti hrania hry. Väčšina publikácií bola nadchnutá „blokovou“ grafikou hry, pričom IGN ju nazvala „okamžite zapamätateľnou“. Recenzentom sa takisto páčili dobrodružné prvky v hre tvrdiac, že hra vytvára dobrú rovnováhu medzi objavovaním a stavaním. To, že hra sa dá hrať aj s viacerými hráčmi, je vo všeobecnosti prijímané priaznivo, pričom IGN poznamenáva, že „vždy je lepšie prežívať dobrodružstvá s priateľmi“. Jaz McDougall z magazínu PC Gamer povedal, že Minecraft je „intuitívne zaujímavá a nákazlivá zábava s jedinečným priestorom pre kreativitu a nezabudnuteľné skúsenosti“. Myslí sa, že Minecraft uviedol milióny detí do digitálneho sveta, keďže jeho základné herné zákonitosti sú logicky analogické počítačovým príkazom.

Recenzenti tvrdia, že nedostatok tutoriálov a inštrukcií priamo v hre činí priučenie sa hre novým hráčom ťažším. IGN bol sklamaný pre obťažnosť spustenia serverov pre hru pre viacerých hráčov nazývajúc to „otravou“. Kritici taktiež tvrdili, že chyby obrazu sa objavujú pravidelne. Napriek vydaniu plnej verzie v roku 2011 GameSpot tvrdil, že hra sa zdá byť nedokončenou dodávajúc, že niektoré herné prvky sa zdajú byť „neúplné alebo vytvorené v zhone“.

Recenzia verzie *alpha* Scottom Munrom z *Daily Record* hru nazýva „už teraz niečím špeciálnym“ a urgovala čitateľov ku kúpe. Jim Rossignol z *Rock, Paper, Shotgun* taktiež odporučil *alpha* verziu hry nazývajúc ju „akoby generatívnym 8-bitovým Lego *[[S.T.A.L.K.E.R.: Shadow of Chernobyl|Stalkerom]]*“. 17. septembra 2010 začal herný webový komiks *Penny Arcade* sériu komiksov a nových príspevkov o nákazlivosti hry. Verzia pre Xbox 360 bola vo všeobecnosti prijatá kritikmi pozitívne, ale nedostalo sa jej tak mnoho chvály ako verzii pre osobné počítače. Napriek tomu, že recenzenti boli sklamaní absenciou prvkov, ako napr. podpora modifikácií a obsah z počítačovej verzie, vychvaľovali pridanie tutoriálu a tipov a návodov na vytváranie predmetov priamo do hry tvrdiac, že tieto činia hru používateľsky príjemnou.

*Minecraft: Pocket Edition* pôvodne dostal od kritikov zmiešané recenzie. Aj keď recenzenti oceňovali intuitívne ovládanie hry, boli sklamaní nedostatkom obsahu. Nemožnosť zbierať prírodné zdroje a vytvárať predmety, obmedzené množstvo blokov a absencia nepriateľských tvorov boli obzvlášť kritizované. Po aktualizáciách, v ktorých bolo pridaných viac obsahu, začal *Pocket Edition* dostávať pozitívnejšie recenzie. Recenzenti pochválili ovládanie a grafiku, ale stále poznamenávali nedostatok obsahu.

### Predaj
Minecraft presiahol vyše milión zakúpení už menej ako mesiac po začatí *beta* fázy vývoja na začiatku roku 2011, pričom hra vtedy nebola zastrešená žiadnym vydavateľom a nikdy nebola komerčne propagovaná, jedine skrz odporúčania hráčov a rôzne neplatené zmienky v populárnych médiách, ako napr. webový komiks *Penny Arcade*. Persson odhadoval, že do apríla 2011 bola celková tržba Minecraftu 23 miliónov € s 800 tisíc predanými kópiami *alpha* verzie hry a vyše milión predanými kópiami verzie *beta*. V novembri 2011, pred plným vydaním hry, počet registrovaných používateľov *beta* verzie Minecraftu presiahol 16 miliónov a počet zakúpení 4 milióny. V marci 2012 sa Minecraft stal šiestou najpredávanejšou počítačovou hrou všetkých čias. Do 10. októbra 2014 sa predalo 17 miliónov kópií pre osobné počítače, čím sa hra stala najpredávanejšou počítačovou hrou všetkých čias, a približne 60 miliónov kópií na všetkých platformách, čo ju činí jednou z najpredávanejších hier všetkých čias. 25. februára 2014 počet zaregistrovaných používateľov dosiahol 100 miliónov. V máji 2019 bol počet predaných kópií na všetkých platformách 180 miliónov, čo činí hru jedinou najpredávanejšou hrou všetkých čias. Bezplatná verzia *Minecraft China* mala v novembri 2019 vyše 300 miliónov hráčov.

Verzia Minecraftu pre Xbox 360 bola ziskovou hneď v prvé dni po jej vydaní v roku 2012, keď hra zlomila rekord predaja na Xbox Live so 400 tisíc hráčmi online. Po jednom týždni na Xbox Live Marketplace sa predalo vyše milión kópií. GameSpot v decembri 2012 oznámil, že od debutu hry na Xbox Live Arcade v máji 2012 sa predalo vyše 4,48 milióna kópií. V roku 2012 bol Minecraft najpredávanejšou hrou z Xbox Live Arcade a štvrtou najhranejšou na Xbox Live podľa priemerného počtu jedinečných hráčov za deň. Do 4. apríla 2014 sa predalo 12 miliónov kópií verzie pre Xbox 360. Navyše v tom čase dosiahol počet predaných kópií *Minecraft: Pocket Edition* 21 miliónov. Milión kópií verzie pre PlayStation 3 sa predalo za 5 týždňov. Vydanie verzie hry pre PlayStation Vita zvýšilo tržby Minecraftu o 79 %, predstihnúc v predaji vydania pre PlayStation 3 aj PlayStation 4, čím sa stala najväčším uvedením verzie Minecraftu pre konzoly PlayStation na trh. Podľa oznámenia SCE Japan Asia sa v Japonsku počas prvých dvoch mesiacov po vydaní predalo 100 tisíc digitálnych kópií verzie pre PlayStation Vita. Do januára 2015 sa v Japonsku predalo 500 tisíc digitálnych kópií Minecraftu pre všetky konzoly PlayStation, pričom verzia pre PlayStation Vita bola veľmi populárna medzi deťmi základných škôl. Minecraft pomohol zvýšiť tržby z produktov pre ich vlastné platformy o 63 miliónov USD pre druhý štvrťrok roku 2015. Hra mala v septembri 2019 vo všetkých svojich verziách vyše 112 miliónov aktívnych hráčov za mesiac.

Pri príležitosti jedenásteho výročia hry spoločnosť oznámila, že Minecraft dosiahol vyše 200 miliónov predaných kópií pre všetky platformy s vyše 126 miliónov aktívnych používateľov za mesiac.

### Ocenenia
V júli 2010 *PC Gamer* zaradil Minecraft na štvrtú priečku v zozname najlepších hier na hranie pri práci. V decembri tohože roku Good Game vybral Minecraft ako najlepšiu stiahnuteľnú hru roku 2010 a Gamasutra ho nazvala ôsmou najlepšou hrou roku a ôsmou najlepšou indie hrou roku a *Rock, Paper, Shotgun* hrou roka. *Indie DB* udelil hre podľa hlasovania ocenenie *2010 Indie of the Year* (Indie hra roku 2010) a dve z piatich ocenení *Editor’s Choice* (Editorova voľba) za najinovatívnejšiu indie hru a najlepšiu indie hru pre jedného hráča. Hra taktiež dostala titul Hra roka od *PC Gamer UK*. Bola tiež nominovaná na ceny *Seumas McNally Grand Prize* (Veľká cena Seumasa McNallyho), *Technical Excellence* (Technická znamenitosť) a *Excellence in Design* (Znamenitosť v dizajne) počas Independent Games Festival v marci 2011 a vyhrala Veľkú cenu a Cenu publika odhlasovanú komunitou. Na podujatí Game Developers Choice Awards v roku 2011 Minecraft vyhral ceny v kategóriách za najlepšiu debutovú hru, najlepšiu stiahnuteľnú hru a inovatívnosť vyhrajúc vo všetkých kategóriách, v ktorých bol nominovaný. Vyhral tiež ocenenie za umenie vo videohrách od GameCity. 5. mája 2011 bol Minecraft zvolený ako jedna z 80 hier, ktorá bola vystavená v Smithsonian American Art Museum ako časť výstavy *The Art of Video Games* (Umenie videohier), ktorá bola otvorená 16. marca 2012. Na podujatí Spike Video Game Awards v roku 2011 vyhral Minecraft cenu za najlepšiu nezávislú hru a bol nominovaný v kategórii najlepšia hra pre osobné počítače. Na British Academy Video Games Awards v roku 2012 bol Minecraft nominovaný na cenu v kategórii Hra roku 2011 a Persson dostal špeciálnu cenu. V roku 2012 bola Minecraftu na Xbox Live Arcade udelená cena Golden Joystick Award v kategórii najlepšej stiahnuteľnej hry a cenu herného priemyslu od TIGA v kategórii najlepšej arkádovej hry. V roku 2013 bol Minecraft nominovaný za rodinnú hru roka na British Academy Video Games Awards. Konzolová edícia Minecraftu vyhrala cenu Hra roka od TIGA v roku 2014. V roku 2015 sa hra umiestnila na šiestom mieste na zozname od *USgamer* s názvom 15 najlepších hier od roku 2000. V roku 2016 sa Minecraft umiestnil na šiestom mieste v zozname 50 najlepších videohier všetkých čias v týždenníku Time.

Minecraft bol nominovaný na cenu za najlepšiu aplikáciu v roku 2013 na Nickelodeon Kids’ Choice Awards, ale namiesto neho vyhral Temple Run. V nasledujúcom roku bol na Kids’ Choice Awards nominovaný na cenu za obľúbenú videohru, ale vyhrala hra Just Dance 2014. Hra v roku 2015 na tomže udeľovaní cien vyhrala ocenenie za najnávykovejšiu hru. *Minecraft: Java Edition* bol v roku 2018 na Kids’ Choice Awards nominovaný v kategórii najlepšej videohry. Hra v roku 2019 vyhrala ocenenie za stále hranú hru na Golden Joystick Awards, ako aj cenu za obľúbenú videohru na Kids’ Choice Awards v roku 2020.

## Kultúrny vplyv
V septembri 2019 denník The Guardian označil Minecraft za najlepšiu videohru (prvých dvoch dekád) 21. storočia a Polygon v novembri 2019 za „najdôležitejšiu hru desaťročia“ vo svojom súhrne desaťročia. V decembri 2019 mal Minecraft v zozname najlepších videohier 10. rokov 21. storočia vo Forbes zvláštnu zmienku, kde sa o hre písalo, že je „bez pochýb jednou z najdôležitejších hier posledných desiatich rokov“. V júni 2020 bol Minecraft pridaný do Svetovej siene slávy videohier.

Sociálne siete ako napr. YouTube, Facebook a Reddit mali významnú úlohu v popularizovaní Minecraftu. Výskum vykonaný na Annenberg School for Communication Pensylvánskej univerzity ukázal, že tretina hráčov Minecraftu sa o hre dozvedela skrz Internetové videá. V roku 2010 začali byť na Youtube častejšími videá súvisiace s Minecraftom často tvorené komentátormi zvyčajne obsahujúce nahrávku obrazovky počas hry s hovoreným komentárom. Často sú vo videách pokryté výtvory hráčov, návody na hranie a paródie populárnej kultúry. Do mája 2012 boli na Youtube nahrané vyše 4 milióny videí súvisiacich s Minecraftom. Niektorí populárni komentátori boli zamestnaní spoločnosťou Machinima, spoločnosťou zameranou na videohry, ktorá vlastní vysoko sledovaný zábavný kanál na Youtube. The Yogscast je britská spoločnosť, ktorá pravidelne vytvára videá o Minecrafte; ich kanál má miliardy pozretí a ich panel na MineCone v roku 2011 mal najvyššiu návštevnosť. Medzi ďalšie známe osobnosti na YouTube, ktoré tvoria videá o Minecrafte, patrí napr. Jordan Maron, ktorý vytvoril množstvo paródií v Minecrafte vrátane „Minecraft Style“, paródiu na medzinárodne úspešnú pieseň „Gangnam Style“ júhokórejského repera Psy.

Herobrine je významnou komunitnou ikonou Minecraftu, ktorý sa prvý raz objavil ako obrázok na stránke 4chan. Podľa klebiet sa Herobrine objavuje v svetoch hráčov a stavia zvláštne konštrukcie. Každopádne, Mojang potvrdil, že Herobrine v Minecrafte nikdy neexistoval a ani ho nemajú v pláne pridať.

V niekoľkých videohrách možno nájsť odkazy na Minecraft, napr. v hrách *[[Torchlight II]]*, *[[Borderlands 2]]*, *[[Choplifter HD]]*, *[[Super Meat Boy]]*, *[[The Elder Scrolls V: Skyrim]]*, *[[The Binding of Isaac (video game)|The Binding of Isaac]]*, *[[The Stanley Parable]]*, and **. Aj hudobný umelec deadmau5 občas takéto odkazy použije vo svojich predstaveniach. Simulácia hry bola obsiahnutá aj v hudobnom videu Lady Gaga G.U.Y. Zjavné odkazy na hru boli prítomné i v druhej epizóde sedemnástej série animovaného televízneho seriálu Mestečko South Park. *Luca$*, sedemnásta epizóda 25. série animovaného sitkomu Simpsonovci bola inšpirovaná Minecraftom.

### Využitie
Možného využitia Minecraftu, zvlášť v oblastiach Computer-aided design a vzdelávania, sa týkali obšírne diskusie. V paneli počas MineConu 2011 švédsky vývojár rozoberal možnosť použitia hry na predizajnovanie verejných budov a parkov tvrdiac, že stvárnenie s použitím Minecraftu bolo pre komunitu používateľsky oveľa príjemnejšie, čo činí predstavenie si funkčnosti nových stavieb a parkov jednoduchším. V roku 2012 Cody Sumter, člen skupiny ľudskej dynamiky v MIT Media Lab, povedal: „Notch nevytvoril len hru. On prinútil 40 miliónov ľudí, aby sa naučili používať CAD program.“ Bol vyvinutý rôzny softvér na umožnenie tlačenia virtuálnych dizajnov použitím profesionálnej 3D tlačiarne alebo osobných tlačiarní, ako napr. MakerBot a RepRap.

V septembri 2012 začal Mojang v spolupráci s programom Habitat Spojených národov projekt *Block By Block* zameraný na vytváranie skutočne jestvujúcich prostredí v Minecrafte. Projekt umožňuje mladým ľuďom žijúcim v týchto prostrediach, aby sa podieľali na projektovaní zmien, o ktorých by boli radi, keby sa udiali. Použitím Minecraftu pomohla komunita v obnove znečistených oblastí a občania sú pozvaní pripojiť sa na Minecraftové servery, aby zmenili svoje okolie. Carl Manneh, generálny riaditeľ Mojangu, nazval hru „dokonalým nástrojom na uľahčenie tohto procesu“ dodávajúc, že „trojročné partnerstvo podporí Sieť udržateľnej mestskej výstavby Habitatu Spojených národov, aby vylepšila 300 verejných priestorov v roku 2016“. Mojang podpísal zmluvu s *FyreUK*, stavebnou komunitou v Minecrafte, aby pomohli stvárniť prostredia do Minecraftu. Prvý pilotný projekt začal v Kibere, jednom zo slumov Nairobi, a je v plánovacej fáze. Projekt *Block By Block* je založený na skoršej iniciatíve, *Mina Kvarter* (Môj blok), začatej v októbri 2011, ktorá ponúkla mladým ľuďom vo švédskych komunitách nástroj na znázornenie, ako chceli zmeniť svoju časť mesta. Podľa Manneha bol projekt užitočným spôsobom vizualizácie nápadov ohľadom plánovania rozvoja mesta bez nutnosti mať architektonické vzdelanie. Nápady predstavené občanmi boli predlohou pre politické rozhodnutia.

V apríli 2014 Dánsky vlády úrad pre zemepisné údaje vygeneroval v Minecrafte celé Dánsko v skutočnej veľkosti na základe svojich vlastných geodát. Toto je možné, pretože Dánsko je jednou z najrovnejších krajín sveta s najvyšším bodom ležiacim  (má 30. najmenšie výškové rozpätie zo všetkých krajín), kým limit v Minecrafte je približne 192 metrov nad úrovňou herného mora.

Minecraft je taktiež používaný aj v edukačnom prostredí. V roku 2011 bola vytvorená vzdelávacia organizácia s názvom MinecraftEdu s cieľom zaviesť Minecraft do škôl. Táto skupina spolupracuje s Mojangom na tom, aby hru učinili pre školy cenovo dostupnejšou a prístupnejšou. Verzia Minecraftu od MinecraftEdu zahŕňa jedinečné prvky, ktoré umožňujú učiteľom sledovať pokrok žiakov v rámci virtuálneho sveta, ako napr. prijímanie snímok obrazovky od študentov, aby preukázali splnenie zadania. V septembri 2012 MinecraftEdu tvrdil, že približne 250 tisíc žiakov po celom svete má k Minecraftu prístup skrze túto spoločnosť. Široká škála vzdelávacích aktivít zahŕňajúcich hru bolo vyvinutých, aby žiakov priučili rôznym predmetom včítane dejepisu, rečí a vied. Jeden učiteľ napríklad vytvoril svet pozostávajúci z významných historických miest, aby ho mohli žiaci objavovať a učiť sa. Ďalší učiteľ vytvoril v rámci Minecraftu zväčšené znázornenie živočíšnej bunky, ktoré mohli žiaci preskúmať a priučiť sa tomu, ako bunka funguje. Londýnska nemocnica Great Ormond Street Hospital bola vytvorená v Minecrafte a navrhla, aby si ju mohli pacienti virtuálne prebádať skôr, než ju skutočne navštívia. Minecraft by sa tiež mohol osvedčiť ako inovácia v Computer-aided design. Minecraft ponúka spôsob spolupráce v dizajne a mohol by mať dosah na tento priemysel.

Od pridania ruditových blokov („*redstore blocks*“), ktoré sa dajú použiť v elektrických obvodoch, do hry, možno v rámci Minecraftu vybudovať funkčné virtuálne počítače. Takéto virtuálne výtvory zahŕňajú funkčný pevný disk, 8-bitový virtuálny počítač, emulátory pre Atari 2600 (vrátane jedného Youtubera, SethBling) a Game Boy Advance. Prinajmenej v jednom prípade bol vytvorený mod, ktorý využíva túto vlastnosť hry na výučbu programovania v jazyku spúšťanom na virtuálnom počítači v rámci Minecraftu.

Microsoft a nezisková organizácia Code.org začali spolupracovať, aby ponúkli na Minecrafte založené hry, hlavolamy a návody určené pomôcť učiť deti programovať. V marci 2018 tieto oznámili, že vyše 85 miliónov detí použilo ich tutoriály. V septembri 2014 British Museum v Londýne ohlásilo plány v spolupráci s verejnosťou vytvoriť svoje budovy vrátane všetkých výstav v Minecrafte.

Využívajúc dostupnosť hry aj tam, kde sú niektoré webstránky cenzúrované, mimovládna organizácia Reportéri bez hraníc použila otvorený Minecraftový server na vytvorenie *The Uncensored Library* (necenzúrovanej knižnice), depozitára žurnalizmu autorov, ktorí boli cenzúrovaní a zajatí (z krajín ako Egypt, Mexiko, Rusko, Saudská Arábia a Vietnam; napr. Džamál Chášukdží). Neoklasickú virtuálnu budovu vytvorila medzinárodná družina 24 ľudí za vyše 250 hodín.

### Podobné hry
Po vydaní Minecraftu vyšli niektoré hry s rôznymi prvkami podobnými Minecraftu, z ktorých niektoré boli nazvané „klonmi“ hry (t. j. hrami veľmi podobnými alebo výrazne inšpirovanými touto hrou). Medzi príklady patria Ace of Spades, CastleMiner, CraftWorld, FortressCraft, Terraria a Total Miner. Jestvujú i ďalšie podobné hry, napr. World Craft. David Frampton, dizajnér hry The Blockheads, vyhlásil, že jedným z nezdarov jeho 2D hry bola „pixelová grafika s nízkym rozlíšením“, ktorá priveľmi pripomínala grafiku Minecraftu, čo vyústilo do „istého odporu“ niektorých priaznivcov. Bola vydaná homebrew adaptácia *alpha* verzie Minecraftu s názvom *DScraft* pre Nintendo DS, ktorá bola povšimnutá pre jej podobnosť s originálnou hrou napriek technickým limitáciám systému.

V reakcii na kúpu Mojangu a Minecraftu Microsoftom viacerí vývojári oznámili ďalšie „klony“ vyvíjané osobitne pre konzoly Nintendo, keďže za onoho času to boli jediné významnejšie platformy, na ktorých sa nedal hrať Minecraft. Tieto tituly zahŕňajú UCraft (Nexis Games), Cube Life: Island Survival (Cypronia), Discovery (Noowanda), Battleminer (Wobbly Tooth Games), Cube Creator 3D (Big John Games), a Stone Shire (Finger Gun Games). Napriek tomuto boli obavy neopodstatnené a aj konzoly Nintendo nakoniec dostali oficiálne vydania Minecraftu. Persson v roku 2011 vytvoril podobnú hru s názvom Minicraft pre súťaž Ludum Dare.

### Filmy
Dokumentárny film o vývoji Mojangu a Minecraftu bol vydaný v decembri 2012. Tento film nazvaný *Minecraft: The Story of Mojang* vytvorila spoločnosť 2 Player Productions. V roku 2014 ukončený pokus kolektívne financovať fanfilm skrz Kickstarter po tom, čo Persson tvorcom filmu odmietol použiť licenciu.

V roku 2012 dostal Mojang ponuky od producentov z Hollywoodu, ktorí chceli vytvoriť televíznu reláciu súvisiacu s Minecraftom; každopádne, Mojang vyhlásil, že do takých projektov sa zapoja len vtedy, keď „sa vyskytne správny nápad“. Persson vo februári 2014 prezradil, že Mojang rokoval s Warner Bros. Pictures ohľadom filmu v Minecrafte, ktorý v októbri onoho roku bol „v ranej fáze vývoja“. Vydanie filmu bolo naplánované na 24. mája 2019 a mal ho režírovať Shawn Levy a príbeh písať Jason Fuchs. Levy neskôr projekt zanechal a nahradil ho Rob McElhenney. V auguste 2018 McElhenney odišiel a Fuchsa nahradili bratia Aaron a Adan Nee, čo spôsobilo odklad dátumu vydania. Podľa McElhenneyho ho na filme prilákalo to, že mal byť založený na otvorenom charaktere hry, s čím Warner Bros. pôvodne boli súhlasili a ponúkli mu predbežný rozpočet 150 miliónov USD. V roku 2016 začala produkcia filmu; spoločnosť podpísala aj zmluvu so Stevom Carellom, aby hral hlavnú úlohu. V tom čase výkkoný riaditeľ Warner Bros. Pictures, Greg Silverman odstúpil a nahradil ho Toby Emmerich, ktorý mal odlišnú predstavu pre štúdio. Plány s filmom postupne šli do stratena a McElhenney nakoniec projekt opustil.

Vo januári 2019 bolo oznámené, že Peter Sollett napíše a zrežíruje nový film s úplne iným príbehom ako v McElenneyho verzii. Očakáva sa, že bude vydaný 4. marca 2022.

### Romány
Hra inšpirovala niekoľko oficiálne licencovaných románov:
* 
* 
* 
* 

### Tematický tovar

Súprava Lego založená na Minecrafte nazvaná Lego Minecraft sa začal predávať 6. júna 2012. Set s názvom „Micro World“ (Mikrosvet) sa sústreďuje okolo predvolenej hráčovej postavy a *creeper*a. Mojang predložil koncept tovaru s tematikou Minecraftu spoločnosti Lego v decembri 2011 pre program Lego Cuusoo, v ktorom rýchlo dostal 10 tisíc hlasov od používateľov, čo podnietilo Lego, aby sa konceptom zaoberala. Lego Cuusoo koncept odobril v januári 2012 a začal vyvíjať sety založené na Minecrafte. Ďalšie dva sety založené na *Nether*i a dedinskom prostredí v hre boli uvoľnené do predaja 1. septembra 2013. Štvrtý *Micro World* set, *End*, sa začal predávať v júni 2014. Šesť väčších Lego minifigure setov je dostupných od novembra 2014.

Mojang často spolupracuje s Jinxom, internetovou predajňou tematického herného tovaru, v predaji tovaru s tematikou Minecraftu, napr. oblečenia, penových krompáčov a hračky stvárňujúce herné bytosti. Do mája 2012 tento predaj vyniesol vyše milióna USD. Triká a ponožky boli najpopulárnejšími produktami. V marci 2013 podpísal Mojang zmluvu s Egmont Group, vydavateľom detských kníh, o vytvorení príručiek, ročníkov, kníh s plagátmi a magazínov o Minecrafte.

### MINECON
MINECON (alebo MineCon) je oficiálny zjazd priaznivcov zameraný na Minecraft. Prvý sa konal v novembri 2011 v hoteli a kasíne Mandalay Bay v Las Vegas. Všetkých 4500 lístkov sa vypredalo do 31. októbra. Súčasťou tejto udalosti bolo oficiálne uvedenie Minecraftu, prejavy včítane Perssonovho, súťaže stavania a kostýmov, lekcie úteku z väzenia s tematikou Minecraftu, výstavy popredných herných a Minecraftu týkajúcich sa spoločností, predaj pamätného tematického tovaru a príležitosť na získanie podpisu alebo fotografie so zamestnancami Mojangu a známych prispievateľov z Minecraft komunity. Po MineCone sa uskutočnila after-party s názvom *Into The Nether* (Do Netheru) s umelcom deadmau5. Každý účastník dostal bezplatný kód, ktorý odomkol *alpha* verziu hry Scrolls od Mojangu a taktiež ďalšiu hru, Cobalt, vyvíjanú spoločnosťou Oxeye Game Studios. Podobný program mal MineCon 2012, ktorý sa konal v parížskom Disneylande v novembri. Lístky sa vypredali za menej než dve hodiny. MineCon 2013 bol organizovaný v Orlande, taktiež v novembri. MineCon 2015 sa konal v júli v Londýne. MineCon 2016 sa konal v Anaheime v septembri. MineCon 2017 bol zorganizovaný ako livestream namiesto pódia. Streamovaný bol v novembri pod názvom „MINECON Earth“. MineCon Earth 2018 nasledoval v rovnakom formáte ako v roku 2017, ale v roku 2019 bol premenovaný na „MINECON Live“, aby sa zabránilo zámene s hrou Mojangu využívajúcou rozšírenú realitu s názvom Minecraft Earth.

Na MineCon Live 2019 oznámil Mojang, že sa od 25. do 27. septembra 2020 v Orlande uskutoční Minecraft Festival. Udalosť bola posunutá na koniec roka 2021 pre pandémiu koronavírusu SARS-CoV-2.

## Poznámky

## Referencie

## Iné projekty

## Externé odkazy
* Planet Minecraft 
* MINECON 2012 - Future of modding API 
* Minecraft Wiki  – Oficiálna Minecraft Wiki

## Zdroje


Kategória:Počítačové hry z 2009
Kategória:Hry pre Windows
Kategória:Hry pre Android
Kategória:Hry pre iOS
Kategória:Hry pre Xbox One
Kategória:Hry pre Nintendo Switch
Kategória:Hry pre PlayStation 4
Kategória:Videohry
Kategória:Mojang